 

**TLAČOVÁ SPRÁVA**

**8-BIT**

**Osobné počítače a hry na Slovensku v 80. a 90. rokoch**

Miesto: Galéria dizajnu Satelit, Hurbanove kasárne, Kollárovo nám. 10, Bratislava

Otvorené od stredy do nedele 14.00 – 18.00

Trvanie: **2. marec – 30. apríl 2023**

Vernisáž: **1. marec 2023 o 17.00**

Vstup voľný

Bratislava, 23. február 2023

**Slovenské centrum dizajnu otvorilo historicky prvú výstavu zameranú na domáce hry a výpočtovú techniku z 80-tych a 90-tych rokov s názvom 8-bit vo svojej domovskej Galérii dizajnu Satelit.**

Výstava 8-bit mapuje obdobie 80. a 90. rokov na Slovensku, počas ktorého sa u nás postupne formovala komunita fanúšikov prvých osobných počítačov a s nimi spojených digitálnych hier. Vďaka dostupnosti hardvéru ako PMD 85, ZX-Spectrum, Maťo, či Didaktik Gama a Didaktik M sa znalosť výpočtovej techniky a programovania rozšírila z výskumných stredísk a ústavov aj do našich domácností a netrvalo dlho, kým sa u nás začali objavovať aj prvé hry domácej výroby. Komunita nadšencov, často ešte stredoškolákov, inšpirovaná najmä zahraničnou tvorbou zo Západnej Európy a USA, začala na Slovensku vytvárať najprv jednoduchšie, no o to obsahovo bohatšie, textové adventúry a neskôr aj komplexnejšie počítačové hry. Výstava 8-bit poskytuje náhľad do obdobia počiatkov videohernej scény na Slovensku, ukážky prvých hier, časopisov, dobových materiálov, manuálov, nosičov, počítačov a počítačových periférií.

*„Výstava 8-bit je vyústením niekoľkoročných aktivít spojených s budovaním zbierky Multimédií Slovenského múzea dizajnu, počas ktorých sme od roku 2017 pracovali na historickom výskume domáceho prostredia týkajúceho sa hernej tvorby. S výstavou spojené aktivity pozostávali z vytvorenia detailnej, priebežne aktualizovanej, databázy hier, archivovania ich digitálnych kópií, vyhotovenia hrateľných prekladov v anglickom jazyku, akvizícií dobového hardvéru, krabicových verzií hier, ale súčasne i z pátrania po ich tvorcoch a realizácie rozhovorov za účelom získania ďalších informácií, ktoré využívame pri našom výskume,”* komentuje otvorenie výstavy jej kurátor Maroš Brojo.

Maroš Brojo (1989)  
Pôsobí v Slovenskom múzeu dizajnu ako kurátor zbierky Multimédií, v rámci ktorej sa venuje historickému výskumu slovenskej videohernej tvorby a demoscény. Je generálnym riaditeľom Slovak Game Developers Association a výkonným riaditeľom podujatia Game Days. V rokoch 2014-2018 pôsobil ako programový riaditeľ medzinárodného festivalu animovaných filmov Fest Anča. Je kurátorom výstavy Piráti a pionieri, ktorá v roku 2018 na Slovensku predstavila počiatky domácej videohernej tvorby. Ako kurátor tiež zostavil výber diel pre výstavu Koncepty a fázy, zameranej na súčasný concept art slovenských videoherných tvorcov. Bol spoluorganizátorom výstav v rámci Game Days zameraných na prezentovanie vybraných fenoménov videohernej tvorby Audiogames: What You See is What You Play, Interactive Animation: Between Films and Games a Czechoslovak 8-bit Underground.

**Kurátor a autor výstavy: Maroš Brojo**

**Grafický dizajn: Michaela Čulíková**

**Architektonické riešenie výstavy: Filip Horník, Ján Jánoš  
Produkcia výstavy a kontakt pre médiá: Gabriela Rybáriková   
Spolupráca: Vladimíra Hradecká, Adam Šakový, Marián Ferko, Stanislav Hrda, Slavomír Labský, Ľudovít Wittek, Palo Čejka a ďalší.**

**S podporou:** **Ministerstvo kultúry SR  
Generálny reklamný partner SCD: J&T Banka  
Hlavný mediálny partner SCD: Designum   
Hlavný partner SCD: Antalis  
Mediálni partner SCD: Citylife**

**Organizátori**

Galéria dizajnu Satelit

Slovenské múzeum dizajnu

Slovenské centrum dizajnu

**Kontakt:** Gabriela Rybáriková, +421 918 110 247, [satelit@scd.sk](mailto:satelit@scd.sk)

<https://www.scd.sk/>

[www.scd.sk/hry](http://www.scd.sk/hry)